**Ekonomikas ministrijas būtiskākais paveiktais 2020. gadā**

**Atbalsta programmu izstrādes un Covid-19 krīzes pārvarēšanas jomā**

* Uzņēmēju un darbinieku atbalstam Covid-19 seku pārvarēšanai izstrādātas vairāk kā 20 atbalsta programmas. Plašāk - <https://www.em.gov.lv/lv/atbalsta-pasakumi-uznemejiem>;
* Ciešā dialogā ar tūrisma nozari izstrādāti un īstenoti trīs specializēti finanšu atbalsta instrumenti 20M EUR apmērā (Repatriācija, Algu subsīdijas, Operacionālās izmaksu segšana), kā arī nepārtraukti meklēti risinājumi dažādiem nefinanšu atbalsta instrumentiem, kā piem. ārējā tūrisma pārorientēšanā uz vietējo tirgu, Baltijas burbuļa iniciatīva, u.c..
* Sadarbībā ar uzņēmējiem, nozaru ekspertiem un uzņēmējus pārstāvošajām organizācijām izstrādāts Latvijas ekonomikas atjaunošanas plāns “Stratēģija Latvijai Covid-19 krīzes radīto seku mazināšanai”, kas ietver 5 rīcības virzienus – cilvēkkapitāls, inovācija, biznesa vide eksportspējai, finanšu pieejamība un infrastruktūra, kuros pasākumi plānoti trīs secīgos soļos un attiecīgi laika posmos. Plašāk par to: <https://www.em.gov.lv/lv/strategija-latvijai-0> ;
* Izstrādāts COVID-19 pandēmijas atveseļošanās reformu piedāvājums Eiropas Atveseļošanās un noturības mehānisma ietvaros (<https://www.esfondi.lv/atveselosanas-un-noturibas-mehanisms>) - izstrādāti dažādi atbalsta instrumenti klimata pārmaiņu seku mazināšanai (213M), uzņēmumu digitalizācijai (140M), ekonomikas transformācijai un produktivitātei (82.5M), nevienlīdzības mazināšanai (42.9M);
* Sadarbībā ar citām iestādēm līdzdalība darbības programmas izstrādē ES fondu plānošanas periodam 2021.-2027.gadam par kopējo ERAF līdzekļu apjomu 925 680 000 EUR vērtībā, paredzot līdzekļus inovāciju, eksporta, energoefektivitātes paaugstināšanai u.c. EM mērķu sasniegšanai.
* COVID-19 pirmajā vilnī īstenoti pasākumi valsts nodrošināšanai ar dezinfekcijas līdzekļiem un sejas aizsargmasku ražošanas veicināšanai.

**Inovāciju veicināšanas jomā**

* Ieviesta Norvēģijas finanšu instrumenta 2014.-2021. gada perioda programma “Uzņēmējdarbības attīstība, inovācijas un mazie un vidējie uzņēmumi”, sagatavotas izmaiņas tajā un parakstīts programmas īstenošanas līgums starp Latviju un Norvēģiju.
* Uzsākts Interreg Europe projekts «iBuy» inovatīvā publiskā iepirkuma popularizēšanai, kura ietvaros izstrādāti priekšlikumi tiesiskā regulējuma pilnveidei, atbalsta instrumenta izveidei un inovāciju iepirkuma īstenošanas vadlīniju izstrādei.
* sadarbībā ar Latvijas Investīciju un attīstības aģentūru un Latvijas Institūtu izstrādāts pasākumu kopums vienota Latvijas valsts tēla izveidei, kas ir apstiprināts MK sēdē, paredzot arī finansējumu pasākumu īstenošanai.

**Uzņēmējdarbības vides uzlabošanas un investīciju jomā**

* Izstrādāts, plaši diskutējot ar sadarbības partneriem, Nacionālās industriālās politikas pamatnostādņu projekts 2021.-2027.gadam, kas iezīmē tautsaimniecības attīstību nākamajiem 7 gadiem un nepieciešamās investīcijas. Vairāk ar projektu var iepazīties šeit: <http://tap.mk.gov.lv/mk/tap/?pid=40489298>
* gūti nozīmīgi sasniegumi investīciju piesaistē - 2020. gada 9 mēnešos piesaistīto investīciju apjoms ir lielākais pēdējo septiņu gadu laikā, proti, šajā periodā LIAA investīcijās ir izdevies piesaistīt vismaz 205 miljonus eiro un izveidot 2304 jaunas darbavietas. Salīdzinot ar 2019. gadu, jaunradīto darbavietu skaits ir dubultojies.
* uzsākts darbs pie “Zaļā koridora” izveides stratēģiskajiem investīciju projektiem. Vietējo un ārvalstu investoru efektīvai piesaistei plānots izveidot “Zaļo koridoru” birokrātijas un administratīvo procesu mazināšanai augstas pievienotās vērtības investīciju projektiem.

**Enerģētikas politikas jomā**

* Apstiprināts Nacionālais enerģētikas un klimata plāns 2021. - 2030. gadam, kas ir galvenais dokuments ilgtermiņa enerģētikas un klimata politikas formulēšanai. Plāna mērķis ir ilgtermiņā sekmēt klimata neitrālas un starptautiski konkurētspējīgas mūsu valsts tautsaimniecības attīstību;
* Izstrādāts Transporta enerģijas likumprojekts, kura mērķis ir veicināt cilvēku veselībai un apkārtējai videi drošu transporta enerģijas apriti, nodrošināt alternatīvo degvielu infrastruktūras attīstību un sabiedrības informētību par transporta enerģijas veidiem, kā arī lai sekmētu ilgtspējīgu tautsaimniecības attīstību, atjaunojamo energoresursu plašāku izmantošanu, siltumnīcefekta gāzu un gaisa piesārņojošo vielu emisiju samazināšanu;
* Izstrādāti un MK pieņemti 2 jauni noteikumi, kuri attiecas uz OIK regulējumu - “Noteikumi par elektroenerģijas ražošanu, uzraudzību un cenu noteikšanu, ražojot elektroenerģiju koģenerācijā” un grozījumi Ministru kabineta 2020.gada 2.septembra noteikumos Nr.560 “Noteikumi par elektroenerģijas ražošanu, izmantojot atjaunojamos energoresursus, kā arī par cenu noteikšanas kārtību un uzraudzību”. Noteikumi nosaka, kā darbosies tās elektrostacijas, kurām jau ir iepriekš piešķirtas obligātā iepirkuma tiesības vai garantētās maksas tiesības par uzstādīto jaudu, to kontroles un uzraudzības mehānismu, kā arī noteikti gadījumi, kādos minētās tiesības tiek zaudētas un obligātais iepirkums izbeigts.
* Panākta vienošanās par mehānismu pakāpeniskai OIK samazināšanai iedzīvotāju un uzņēmumu maksājumos, šim mērķim novirzot AS “Latvenergo” dividendes.
* Apstiprināti grozījumi Ministru kabineta 2014. gada 21. janvāra noteikumos Nr. 50 "[Elektroenerģijas tirdzniecības un lietošanas noteikumi](https://likumi.lv/ta/id/263945-elektroenergijas-tirdzniecibas-un-lietosanas-noteikumi)", ar kuriem neto sistēmas lietotāji tiek atbrīvoti no maksājumiem par obligātā iepirkuma elektroenerģijas (mainīgās) komponentes daļu neto sistēmas ietvaros u.c. jautājumi;
* Īstenots Conexus akciju atsavināšanas darījums;
* Risināts jautājums par elektroenerģijas tirdzniecību ar trešajām valstīm;
* Izstrādāti uz apstiprināti grozījumi MK noteikumus Nr. 50 “Elektroenerģijas tirdzniecības un lietošanas noteikumi”, ar kuriem ieviests mehānisms, kādos gadījumos sadales sistēmas operators sedz zaudējumus elektroenerģijas piegādes pārtraukuma gadījumā u.c. jautājumi;
* Izstrādāti Enerģētikas likuma grozījumi, kas izveido enerģētiskās nabadzības definīciju, kā arī nosaka īsāku laiku elektroenerģijas pieslēguma izveidei vienā no posmiem;
* Izstrādāti un apstiprināti 2020. gada 24. marta noteikumi Nr. 157 “Agregatoru noteikumi”;

**Energoefektivitātes veicināšanas jomā**

* Panākts papildus 35 milj. eiro finansējums daudzdzīvokļu dzīvojamo ēku atjaunošanas programmai, kā arī veikti būtiski uzlabojumi šajā programmā;
* Darbs pie jaunā ES fondu plānošanas perioda 2021.-2027. gadam darbības programmas izstrādes, kur plānots īstenot sešas programmas – energoefektivitātes uzlabošana dzīvojamās ēkās, energoefektivitātes uzlabošana valsts ēkās, biometāna ražošanas un izmantošanas veicināšana, AER izmantošanas elektroenerģijas ražošanā veicināšana, AER izmantošana un energoefektivitātes paaugstināšana rūpniecībā un komersantos, AER izmantošana un energoefektivitātes paaugstināšana lokālajā un individuālajā siltumapgādē un aukstumapgādē;
* COVID-19 pandēmijas atveseļošanās reformu piedāvājuma Eiropas Atveseļošanās un noturības mehānisma ietvaros (<https://www.esfondi.lv/atveselosanas-un-noturibas-mehanisms>) izstrādāti dažādi atbalsta instrumenti klimata pārmaiņu seku mazināšanai (213 milj.eiro), kura ietvaros paredzēts finansējums arī daudzdzīvokļu dzīvojamo ēku atjaunošanai;
* Informatīvās kampaņas “Dzīvo siltāk” ietvaros 2020.gadā ir organizējusi vairāk kā 30 informatīvus pasākumus (klātienē un e-vidē), kuru mērķis bija informēt par iespējām saņem ES līdzfinansējumu daudzdzīvokļu, valsts un ražošanas ēku energoefektivitātes paaugstināšanai, par kvalitatīvu projektu īstenošanu un arī ēku uzturēšanu pēc to atjaunošanas. Šogad tika organizēti arī pasākumi par mikroklimatu un citām aktuālām tēmām;
* 2020.gadā Ekonomikas ministrija parakstīja Sadarbības memorandu par energoefektivitātes veicināšanu ar Vides aizsardzības un reģionālās attīstības ministriju un vēl 41 nevalstiskajām organizācijām un valsts pārvaldes iestādēm;
* Organizēts konkurss “Energoefektīvākā ēka Latvijā 2020” un organizēta dalība divās izstādēs par būvniecības un mājokļa tēmām;
* CAMS (pielāgošanās klimata pārmaiņām un to seku mazināšanas sinerģija energoefektivitātes projektos) projekta sekmīga koordinēšana un īstenošana.

**Mājokļu politikas jomā**

* Īstenots Latvijas un OECD divpusējais sadarbības projekts “Mājokļu pieejamība Latvijā”, kurā iegūtie dati un OECD rekomendācijas tiks ņemtas par pamatu mājokļu politikas stratēģijas izstrādei 2021. gadā;
* Panākts, ka 2021. gadā valsts budžetā tiek paredzēti 2,78 milj. eiro valsts līdzfinansējumam dzīvojamās telpas atbrīvošanas pabalsta nodrošināšanai denacionalizēto namu īrniekiem.
* Apstiprināti Ministru kabineta 2020. gada 10. decembra noteikumi Nr. 730 “Ekspluatējamu ēku energoefektivitātes minimālās prasības”, kas stājušies spēkā 2021. gada 1. janvārī. Vairāk par noteikumiem: <https://www.em.gov.lv/lv/jaunums/nosaka-ekspluatejamu-eku-minimalas-energoefektivitates-prasibas> ;
* Paplašināta atbalsta programma ģimenēm ar bērniem, pirmo reizi paredzot valsts garantijas mājokļa iegādei ģimenēm, kurās bērns vēl tiek gaidīts, un daudzbērnu ģimenes atbalstu lielākā apmērā, paredzot tiesības uz valsts garantiju līdz 30% apmērā no aizdevuma summas, kā arī valsts subsīdiju “Balsts”;
* Izstrādāta Ēku atjaunošanas ilgtermiņa stratēģija, kas ir vērsta uz energoefektivitātes veicināšanu dzīvojamā un nedzīvojamā ēku sektorā, un sevī ietver Latvijas kopējā ēku fonda šī brīža raksturojumu, pārskatu par politiku un darbībām, kas vērstas uz ēku fonda atjaunošanu, veicinot tā energoefektivitāti un sasniedzamos energoefektivitātes mērķus periodā līdz 2050. gadam;
* Izstrādāts rīcības plāns ar 11 pasākumiem dzīvojamā fonda tehniskā stāvokļa pilnveidošanai ekspluatācijas laikā. Plašāk: <https://www.em.gov.lv/lv/jaunums/apstiprina-planu-ar-nepieciesamajiem-pasakumiem-dzivojama-fonda-uzlabosanai> ;
* Jaunu daudzdzīvokļu ēku būvniecības sekmēšanai izstrādāts daudzdzīvokļu dzīvojamās mājas tipveida būvprojekts, kas būs brīvi pieejams ikvienam interesentam;
* Saeimā aktīvi virzījās uz priekšu nozīmīgi likumprojekti mājokļu politikas jomā - Grozījumi Dzīvojamo māju pavaldīšanas likumā, Grozījumi Dzīvokļa īpašuma likumā.

**Būvniecības politikas jomā**

* Saeimā pieņemti un 2020. gada nogalē stājas spēkā grozījumi Būvniecības likumā, kas paredz atcelt ierobežojumu būvspeciālistiem ar būvtehniķa profesionālo kvalifikāciju turpināt strādāt būvdarbu vadītāja un būvuzrauga profesijā pēc 2020. gada 31. decembra; uzlabojumus būvniecības procesa regulējumā amata meistariem un restauratoriem, kuri veic vai vada būvamatniecības vai restaurācijas darbus, skaidri nosakot tiem patstāvīgās prakses tiesības būvniecībā; tiesības veikt izmaiņas būves lietošanas veidā projektēšanas un būvdarbu laikā, kā arī lietošanas veida maiņas nosacījumus;
* virzību Saeimā uzsāka grozījumi Būvniecības likumā, kas paredz būtiski uzlabot regulējumu attiecībā uz būvniecības procesa dalībnieku atbildību, nošķirt būvniecības procesa dalībnieka kā juridiskās personas un sertificētā būvspeciālista kā fiziskās personas atbildību, skaidro katra būvniecības procesa dalībnieka,  tai skaitā būvniecības ierosinātāja, atbildības tvērumu, novēršot atbildību pārklāšanos; precizēt būvniecību kontrolējošo institūciju kompetenci, tiesības un pienākumus; būvprojektēšanas veikšanai nepieciešamās informācijas iegūšanas regulējumu un atbildība par informācijas pietiekamību; klusēšanas-piekrišanas principa ieviešanu;
* stājās spēkā grozījumi Ministru kabineta 2014.gada 19.augusta noteikumos Nr.499 "Noteikumi par būvinspektoriem", ar kuriem tiek pilnveidoti būvinspektoru kvalifikācijas kritēriji, paplašinot profesionālās darbības pārkāpumu loku, kas liedz personai iegūt būvinspektora tiesības, vienlaicīgi atvieglojot profesionālās pieredzes prasības kandidātiem. Tāpat noteikumi maina būvinspektoru uzraudzības kārtību, deleģējot būvinspektoru uzraudzības tiesības tā darba devējam;
* papildus tiek turpināts darbs pie vairāku būvnoteikumu pilnveides - “Vispārīgie būvnoteikumi”, "Ēku būvnoteikumi", "Atsevišķu inženierbūvju būvnoteikumi", kā arī darbs pie būvnormatīvu pilnveides, piemēram, Latvijas būvnormatīvs LBN 200-20 "Vispārīgas prasības būvēm", LBN 405-21 “Būvju tehniskā apsekošana”, “Noteikumi par publisko būvdarbu līgumos obligāti iekļaujamiem nosacījumiem un to saturu”;
* sadarbībā ar LVS un RTU veiktas apmācībās 264 būvniecības speciālistiem par tādām tēmām kā BIM modelēšana, BIM vadība un BIM koordinēšana. Sadarbībā ar LVS izstrādāts pētījums par BIM labo praksi un ieguvumu novērtēšanu no BIM izmantošanas projektos, kā arī sadarbībā VNĪ arī veiktas 47 publisko pasūtītāju apmācības par BIM prasību izvirzīšanu publiskos iepirkumos un izstrādātas vadlīnijas aktīvu informācijas prasībām un BIM modeļu izstrādei un uzturēšanai apsaimniekošanas laikā;
* uzsākta būvniecības profesijas standartu “Būvinženieris”, “Ēku būvinženieris” un “Inženierkomunikāciju būvinženieris” pārskatīšana un aktualizēšana, lai pilnveidotu ar būvniecību saistītas studiju programmas.

**Iekšējā tirgus darbības jomā**

* Covid-19 pandēmijas laikā sagatavoti priekšlikumi drošības pasākumiem tirdzniecības procesa organizēšanai, lai sekmētu drošu iepirkšanos un drošus darba apstākļus nodarbinātajiem;
* turpināta iniciatīvas “Konsultē vispirms” ieviešana ar mērķi uzlabot uzņēmējdarbības vidi Latvijā, mainot inspicējošo un kontrolējošo institūciju uzvedības kultūru no primāri represīvas uz atbalstošu. 2020. gada aptaujas dati rāda pozitīvas tendences klientu viedoklī par valsts iestādēm gandrīz visos jautājumos;
* īstenots darbs pie Konkurences padomes finansiālās un profesionālās kapacitātes stiprināšanas, un pilnvaru pilnveidošanas atbilstoši ECN + Direktīvas (*par apstākļu nodrošināšanu nolūkā dot dalībvalstu konkurences iestādēm iespēju efektīvāk izpildīt konkurences noteikumus un par iekšējā tirgus pienācīgas darbības nodrošināšanu)* prasībām un OECD rekomendācijām;
* **lai nodrošinātu Latvijas iedzīvotājiem dzīvībai, veselībai un īpašumam nekaitīgu liftu un vertikālo cēlējplatformu lietošanu un uzturēšanu, kā arī atvieglotu normatīvā regulējuma izpratni un piemērošanu iesaistītajām pusēm, MK apstiprināts jauns regulējums, kas definē drošuma prasības liftiem, kas uzstādīti līdz 2000. gada 1. septembrim.**

**ES un ārējo ekonomisko attiecību jomā**

* Ārējo ekonomisko attiecību intensificēšana un stiprināšana ar Japānu, Ukrainu, ES valstīm (Vācija, Igaunija), Centrālāzijas valstīm (Uzbekistāna, Turkmenistāna), Turciju, Moldovu. Organizētas online Starpvaldību komisijas (SVK) sēdes ar Ukrainu un Turciju, kā arī SVK ekspertu online tikšanās ar Turkmenistānu, Moldovu un Uzbekistānu. Tāpat notika virkne augsta līmeņa tikšanās ar ārvalstu amatpersonām un uzņēmējiem. Iepriekšminēto tikšanos ietvaros tika pārrunātas ekonomiskās sadarbības iespējas un līgumtiesiskās bāzes paplašināšanas nepieciešamība;
* īstenota ES Padomes un OECD rekomendāciju izpildes koordinācija un uzraudzība;
* ieviešot ES 2018/1724 Vienotās digitālās vārtejas regulas prasības, tika nodrošināta informācijas sagatavošana publicēšanai valsts pārvaldes pakalpojumu portālā [www.latvija.lv](http://www.latvija.lv);
* lai nodrošinātu pakalpojumu sniedzējiem draudzīgas informācijas pieejamību valsts pārvaldes pakalpojumu portālā [www.latvija.lv](http://www.latvija.lv), sadarbībā ar citām valsts pārvaldes iestādēm pārskatītas portālā publicētās pakalpojumu kartītes;
* Covid-19 krīzes pārvarēšanas kontekstā, 2020. gada martā tika ieviesti pasākumi, kas paredzēja atļauju izsniegšanu etilspirta izvešanai;
* sniegts ieguldījums Satiksmes ministrijas izstrādā likumprojekta "Par Latvijas Republikas valdības un Eiropas Elektronisko sakaru regulatoru iestādes atbalsta aģentūras mītnes līgumu" izstrādē.

**Latvijas un pasaules ekonomikas attīstības analīze**

* Sagatavots ikgadējais Latvijas ekonomikas attīstības pārskata, **kurā apkopoti un analizēti nozīmīgākie ekonomiskie un sociālie rādītāji, nozaru attīstība un ārējā ekonomiskā vide, valdības ekonomiskā politika un tās īstenošanas galvenie instrumenti.** Papildu informācija: <https://www.em.gov.lv/lv/latvijas-ekonomikas-attistibas-parskats>;
* Izstrādātas darba tirgus prognozes līdz 2040. gadam un iesniegts MK Informatīvais ziņojums par vidēja un ilgtermiņa darba tirgus prognozēm, kas ietver arī priekšlikumus risinājumiem darba tirgus pārkārtojumu realizācijai vidējā termiņā, lai sekmētu stabilu un sabalansētu valsts ekonomisko izaugsmi;
* apstiprināti Ministru kabineta 2020. gada 24. novembra noteikumi Nr. 691 “Noteikumi par Oficiālās statistikas programmu 2021.–2023. gadam”, kas ietver valstī nodrošināmās oficiālās statistikas sarakstu un to veido trīs gadu plānošanas periodam;
* lai rosinātu diskusiju un rastu efektīvākos risinājumus produktivitātes kāpināšanai, EM 2020. gadā turpināja sadarbību ar Latvijas Universitātes domnīcu LV PEAK.